เสียว!‘ต่างชาติสถาบัน’ขายต่อ
หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันพฤหัสบดีที่9 ก.ย. 2553
20 ส.ค. 2554

หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันพฤหัสบดีที่9 ก.ย. 2553
โดย....นายกระทิง &amp; หญิงฟลอร์
...ตลาดหุ้นพักตัวต่ออีกเป็นวันที่ 2 ช่วงเช้าร่วงตามตลาดหุ้นเอเชีย ดัชนีดิ่ง 8 จุด และกลับเด้งยืนบวกในช่วงบ่าย แต่แรงขายสถาบันในประเทศ ทำตลาดเซยืนปิดบวกไม่สำเร็จ 
...ดัชนีปิด 923.88 จุด ร่วง 0.01 จุด มูลค่าซื้อขาย 34,651 ล้านบาท 
...ต่างชาติขายอีกเป็นวันที่ 2 ในรอบ 2-3 สัปดาห์ที่ผ่านมา จำนวน 949 ล้านบาท ผสมโรงด้วยสถาบันทิ้งแรง 1,411 ล้านบาท 
...ถ้าต่างชาติยังขายเพิ่มขึ้นและสถาบันตามน้ำ เป็นสัญญาณที่ไม่ดีกับตลาดหุ้น นักลงทุนต้องเกาะติดสถานการณ์อย่างใกล้ชิด
...หุ้นแบงก์กรุงไทย (KTB) สวิงขึ้นลง ตามลมปาก ความไม่แน่นอนและระยะเวลาในการขายหุ้นของกองทุนฟื้นฟูฯ ยังเป็นความเสี่ยงที่คนเล่นต้องเผื่อใจไว้ด้วย 
...ไม่ต้องตื่นตกใจที่ “ธนพันธ์ วงศ์ชินศรี” ผู้บริหารและผู้ถือหุ้นใหญ่ SLC (โซลูชั่น คอนเนอร์ฯ) ทิ้งหุ้นโครมเดียว 11.5% หรือ 70 ล้านหุ้น จากทั้งหมดที่ถืออยู่ 13.2% แค่เป็นการเปลี่ยนมือในกลุ่มผู้ถือหุ้นเท่านั้น คนใกล้ตัว “ธนพันธ์” ยืนยันเพิ่มทุนจบเจอกันใหม่ ... ส่วนคนที่เข้ามาถือแทนก็ไม่ไกลตัววงศ์ชินศรีเท่าใดนัก
...“พนม ควรสถาพร” เอ็มดี เอเชีย กรีน เอนเนอจี (AGE) ยิ้มไม่หุบตั้งแต่กลับจากไปเยี่ยมชมท่าเรือถ่านหินที่ประเทศจีน นัยว่าใกล้ๆ นี้ อาจมีออร์เดอร์ล็อตแรกจากจีนเข้ามา เพราะช่วงนี้ความต้องการถ่านหินของจีนมีมากตามเศรษฐกิจขาขึ้น